《击鹿行》
明代·王世贞

匕首不肯避君鹿，一击波红写盘玉。乍如错落摧珊瑚，下泛碧海之醽醁。

伊尼右手大白左，两者并是神仙禄。已堪桓陆片时欢，未烦楚汉诸公逐。

此生分绝安期驾，不死反并嵇康戮。王子欲罢仍踟蹰，忽忆少年诸猎徒。

骅骝蹶起匹练色，日落不落云模糊。翻然草际出此物，银牌隐项垂流苏。

少年拓弓霹雳响，鹿也宛转无前途。霞丝雪缕袒分割，一饱尽付黄公垆。

凋零侠气久已甚，忽复遘此万事无。徐君徐君且莫歌，丈夫失据当如何。

桥林丰草世无限，苦复扰扰趋田禾。宁为披裘酌涧水，鹿门山色青嵯峨。

不然老作长安客，岂异尔鹿婴其罗。呜呼，岂异尔鹿婴其罗。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。